LVII.  Privilegium pro parthenone Sancti Firmi de Plorizano.   (Laterani, Mart. 19.) [LUPI,  Cod. diptom. Bergom.,  II, 1117.]
ANASTASIUS episcopus, servus servorum Dei, dilectis in Christo filiabus LICIAE abbatissae monasterii Sancti Firmi de Plorizano ejusque sororibus tam praesentibus quam futuris regularem vitam professis, in perpetuam memoriam.
Prudentibus virginibus quae sub habitu religionis gratum Deo famulatum impendunt nostrum debet impertiri praesidium, ut tanto firmius valeant in proposito religioso persistere quanto contra terrenorum fluctuum tempestates apostolica tuitione fuerint propensius communitae. Quapropter, dilectae in Christo filiae, vestris justis postulationibus clementer annuimus et praefatum monasterium in quo divino mancipatae estis obsequio, sub beati Petri et nostra protectione suscipimus et praesentis scripti patrocinio communimus: statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis et his quae vobis successerint, et illibata permaneant. In quibus haec propriis duximus exprimenda vocabulis: Ecclesiam Sancti Martini; terram quam habetis in loco qui dicitur Plorizanum; terram aliam in loco qui dicitur Istrata; terram quam habetis apud Redonam; domum quam habetis apud Somvicum cum vinea. Prohibemus etiam ut nullus omnino laicus decimas a vobis exigere praesumat, aut violenter auferre. Si quis autem id attentare praesumpserit, et commonitus emendare contempserit, anathematis sententia feriatur. Decernimus ergo ut nulli omnino hominum liceat supradictum coenobium temere perturbare aut ejus possessiones auferre, vel ablatas retinere, minuere, seu aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, etc. Ego Anastasius catholicae Ecclesiae episcopus subscripsi. Ego Hicmarus Tusculanus episcopus. Ego Hugo Ostiensis episcopus. Ego G. G. presbyter cardinalis Sancti Calixti subscripsi. Ego G. presbyter cardinalis tituli Sancti Chrysogoni subscripsi. Ego Hubaldus presbyter cardinalis Sanctae Praxedis subscripsi. Ego Octavianus presb. card. tit. Sanctae Ceciliae Ego Manfredus presbyter cardinalis tit. Sanctae Sabinae subscripsi. Ego Bernardus presbyter cardinalis tit. Sancti Clementis subscripsi. Ego Aribertus presbyter cardinalis tit. Sanctae Anastasiae subscripsi. Ego Guido presbyter cardinalis tituli Pastoris subscripsi. Ego Joannes presb. card. tit. Sanctarum Susannae et Felicitatis subscripsi. Ego Henricus presb. card. tit. Sanctorum Nerei et Achillei subscripsi. Ego Joannes presb. card. Sancti Joannis tit. Pammachii subscripsi. subscripsi. Ego Oddo diac. card. Sancti Georgii ad Velum Aureum subscripsi. Ego Rodulphus diac. card. Sanctae Luciae in Septisol. subscripsi. Ego Gregorius diaconus cardinalis Sancti Angeli subscripsi. Ego Guido diac. card. Sanctae Mariae in Porticu subscripsi. Ego Joannes diac. card. Sanctorum Sergii et Bacchi subscripsi. Ego Oddo diac. card. Sancti Nicolai in Carcere Tulliano subscripsi. Datum Laterani per manum Rolandi, S. R. E. presb. cardinalis et cancellarii, XIV Kalend. Aprilis, indict. II, Incarn. Dominicae anno 1153, pontificatus vero domni Anastasii papae IV, anno I.